**Cişmeaua**

*Cârdei V. Mariana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dintr-un deal semeţ de-argilă

vine apă de izvor

şi se scurge printr-o curnă,

în uluce – susurând uşor.

Apa limpede şi rece,

parcă-i gheaţă-n miez de vară,

se prelinge ca un şarpe,

în dereaua seculară.

Satu-ntreg alimentează,

tot ce-i viu e adăpat

şi plimbă gâşte şi raţe

- un canal adevărat.

Ale satului fântâni,

cu ciuturile înverzite,

stau în cumpănă aşteptând

să fie golite.

Apa lor este sălcie

şi pe nimeni nu îmbie;

doar pe seară gospodina

îşi udă cu ea grădina.

Iarna îşi cerne zăpada,

peste satul liniştit,

împodobind şi cişmeaua

cu cristale de argint.

Mai sunt câteva cişmele,

dar ceva mai mititele...